Doringlose turksvye besit die besondere kenmerk dat dit in staat is om groot hoeveelhede water in 'n relatiewe kort periode in die sappige blaaie op te gaar. 'n Reënbui van 'n paar millimeter wat normaalweg vir gewone voergewasse feitlik van geen waarde sou gewees het nie, kan dus doeltreffend deur doringlose turksvye benut word. Hiertoe word dit in staat gestel deur sy relatiewe vlak en verspreide wortelstelsel. 'n Sappige turksvyblad bestaan dan ook uit byna 90% water.
Doringlose turksvye is baie gehard, maar soos enige ander voergewas het dit ook sy beperkings. Vir optimum produksie benodig dit ook water en goeie grond. Met 'n gemiddelde jaarlikse reënval van 10 tot 12 duim kan egter hoë opbrengste op goeie grond verkry word. Selfs op gronde wat te swak vir die verbouing van ander gewasse is, sal doringlose turksvye 'n redelike opbrengs lewer, hoewel die groeitempo heelwat stadiger sal wees.
Die beste planttyd vir doringlose turksvye is van September tot Oktober. Die blaaie is in hierdie stadium sterk en gereed om te spruit en die plante behoort dan die volgende winter met die eerste ryp reeds goed gevestig te wees. Slegs blaaie wat ouer as 'n jaar is, word vir voortplanting gebruik.
Die eenvoudigste metode is om die blaaie plat in die voor te plaas met 'n graaf vol grond of klip bo-op die blad. Blaaie kan ook op hulle sy in die grond geplant word. Hierdie metode vereis meer arbeid en onder baie nat toestande kan 'n groter persentasie van die blaaie verrot.